***** ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Μαρτίου 1987 για την έγκριση της τρίτης τροποποίησης του προγράμματος ταχείας εξάλειψης της κλασικής πανώλης των χοίρων που υπέβαλε η Ελλάδα (Το κείμενο στην ελληνική γλώσσα είναι το μόνο αυθεντικό) (87/202/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να καταστήσουν και να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 6 παράγραφος 4, την απόφαση 80/1096/ΕΟΚ του Συμβουλίου της 11ης Νοεμβρίου 1980 περί καθιερώσεως χρηματοδοτικής δράσεως της Κοινότητας για την εξάλειψη της κλασικής πανώλης των χοίρων (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 5, Εκτιμώντας: ότι, με την απόφαση 83/484/ΕΟΚ (4), η Επιτροπή ενέκρινε το πρόγραμμα ταχείας εξαλείψεως της κλασικής πανώλης των χοίρων που υπέβαλε η Ελλάδα· ότι, με την απόφαση 85/179/ΕΟΚ (5) και την απόφαση 86/51/ΕΟΚ (6), η Επιτροπή ενέκρινε μια πρώτη και μια δεύτερη τροποποίηση του αρχικού προγράμματος· ότι, με τέλεξ της 22ας Δεκεμβρίου 1986, οι ελληνικές αρχές ανακοίνωσαν στην Επιτροπή τις τροποποιήσεις που πρέπει να γίνουν στο πρόγραμμα προκειμένου να ληφθεί υπόψη η εξέλιξη της κλασικής πανώλης των χοίρων στην Ελλάδα· ότι, κατόπιν εξετάσεως, διαπιστώθηκε ότι το εν λόγω πρόγραμμα, όπως τροποποιήθηκε, είναι σύμφωνο με την οδηγία 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλης των χοίρων (7) και με την οδηγία 80/1095/ΕΟΚ· ότι, κατά συνέπεια, εξακολουθούν να πληρούνται οι όροι για χρηματοδοτική συμμετοχή εκ μέρους της Κοινότητας· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η τρίτη τροποποίηση του προγράμματος ταχείας εξάλειψης της κλασικής πανώλης των χοίρων που υπέβαλε η Ελλάδα. Άρθρο 2 Η τροποποίηση του προγράμματος που αναφέρεται στο άρθρο 1 αρχίζει να ισχύει από την 1η Ιανουαρίου 1987. Άρθρο 3 Η παρούσα απόφαση απευθύνεται στην Ελληνική Δημοκρατία. Βρυξέλλες, 6 Μαρτίου 1987.

[Source: multi_eurlex | Tokens: 2145]